Festes de Santa Eulàlia – L'Opinió Socialdemòcrata
Escrit el Febrer 10, 2019 per Redacció
La cultura popular pren els carrers de Barcelona en la seva festa major d’hivern
Tot i que la festa major de Barcelona és la Mercè, al setembre, també fem festa a l’hivern gràcies a les Festes de Santa Eulàlia. La cultura popular més tradicional com de costum omple els carrers de la nostra ciutat per fer una gran celebració. Enguany serà protagonitzada pels col·lectius més joves de les colles i per tota mena d’associacions que ballen i fan ballar gegants, gegantes, dracs, diables, esbarts, l’Àliga de la Ciutat o la gegantona Laia, entre moltes altres de les figures més emblemàtiques i festives. També és el moment d’estrenar temporada castellera i de celebrar per primer cop la Diada Bastonera de Santa Eulàlia amb colles bastoneres de tot el territori català. Com veieu, aquest any va ple de celebracions, i és que, a més, els gegants nous de la Casa de la Caritat celebren el seu centenari, així com el 160è dels gegants vells. Com de costum, tots estaran exposats al Palau de la Virreina, acompanyats de gegants de Carnaval i de gegants de Corpus provinents d’altres racons de Catalunya i del País Valencià.
Totes les festivitats tindran lloc entre el 8 i el 12 de febrer pel centre de Barcelona. A part de totes les activitats ja esmentades, també hi haurà portes obertes de diferents espais, rutes per la ciutat i fires, entre altres coses.
Totes les activitats són gratuïtes. Trobareu més informació i el programa sencer al web de l’Ajuntament de Barcelona.
Escrit a Cultura Tagged barcelona, ciutat, festes
← La rosa de foc – Diluvi
Mobilització de la dreta revoltada →